

VLADA REPUBLIKE HRVATSKE

Zagreb, 11. studenoga 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti za Program potpore Sveučilištu u Mostaru i Hrvatskom narodnom kazalištu u Mostaru |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

**VLADA REPUBLIKE HRVATSKE**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_ donijela

**ODLUKU**

**o davanju suglasnosti za Program potpore**

**Sveučilištu i Hrvatskom narodnom kazalištu u Mostaru**

**I.**

Vlada Republike Hrvatske suglasna je da se sredstva u iznosu od 6.000.000,00 kuna, iz Državnog proračuna Republike Hrvatske za 2021. godinu, koja su osigurana na stavkama Središnjeg državnog ureda za Hrvate izvan Republike Hrvatske, Glavi 03205, Aktivnosti A862030 - Program potpore Sveučilištu i Hrvatskom narodnom kazalištu u Mostaru, isplate u svrhu potpore Sveučilištu i Hrvatskom narodnom kazalištu u Mostaru.

**II.**

Središnji državni ured za Hrvate izvan Republike Hrvatske će s korisnicima potpore, Sveučilištem i Hrvatskim narodnim kazalištem u Mostaru, potpisati ugovore o financijskoj potpori.

**III.**

Pojedinačnim ugovorima iz točke II. ove Odluke utvrdit će se visina dodijeljenih sredstava, međusobna prava i obveze ugovornih strana.

**IV.**

Čelnik Središnjeg državnog ureda za Hrvate izvan Republike Hrvatske odgovoran je za zakonito, svrhovito, učinkovito i ekonomično raspolaganje, odnosno izvršavanje sredstava iz točke I. ove Odluke u skladu s odredbama Zakona o proračunu.

**V.**

Nadzor provedbe ugovora obavljat će Središnji državni ured za Hrvate izvan Republike Hrvatske, a može ga obavljati i Ministarstvo kulture i medija te Ministarstvo znanosti i obrazovanja, sukladno svojim nadležnostima.

**VI.**

Nadzor provedbe ove Odluke te prava i obveza iz potpisanih ugovora obavljat će se putem dostavljenih financijskih izvještaja i nadzora na terenu.

**VII.**

Ova Odluka stupa na snagu danom donošenja.

KLASA:

URBROJ:

Zagreb, 2021.

PREDSJEDNIK

mr. sc. Andrej Plenković

OBRAZLOŽENJE

Jedan od strateških interesa Republike Hrvatske propisan Zakonom o odnosima Republike Hrvatske s Hrvatima izvan Republike Hrvatske jest povezivanje s Hrvatima u Bosni i Hercegovini, potpora njihovu povratku i ostanku te očuvanje njihove pune ravnopravnosti.

Posebni interes Republike Hrvatske jest skrb o Hrvatima u Bosni i Hercegovini kao jednakopravnom, suverenom i konstitutivnom narodu u Bosni i Hercegovini, a što se, između ostalog ostvaruje pružanjem potpore obrazovnim, znanstvenim, kulturnim, zdravstvenim i športskim projektima.

U skladu s tim, od 2017., uz brojne druge programe, Vlada Republike Hrvatske pruža potporu i institucijama koje su od strateškog značaja za Hrvate u Bosni i Hercegovini – Sveučilištu u Mostaru i Hrvatskom narodnom kazalištu u Mostaru.

Potpora Sveučilištu u Mostaru, ulaganje je u obrazovanje i znanost – kao ključ i motor društvenog i gospodarskog razvoja zemlje, jačanje intelektualnih potencijala Hrvata u Bosni i Hercegovini, poticaj ostanku posebice mladih te je doprinos dugoročnom opstanku Hrvata u Bosni i Hercegovini.

Potpora Hrvatskom narodnom kazalištu u Mostaru – kazalištu svih Hrvata u Bosni i Hercegovini i jednoj od najznačajnijih kulturnih institucija - pruža se s ciljem očuvanja i njegovanja hrvatskog nacionalnog identiteta, afirmacije i promocije hrvatskog jezika, kazališne kulture i dramske tradicije.

U koordinaciji s Ministarstvom financija, Ministarstvom kulture i medija i Ministarstvom znanosti i obrazovanja postignuta je suglasnost kako će Središnji državni ured za Hrvate izvan Republike Hrvatske izvršavati i koordinirati provođenje navedene aktivnosti Proračuna.

Slijedom navedenog, u Državnom proračunu Republike Hrvatske za 2021. godinu na pozicijama Središnjeg državnog ureda za Hrvate izvan Republike Hrvatske, na aktivnosti A862030 predviđen je Program potpore Sveučilištu i Hrvatskom narodnom kazalištu u Mostaru, na kojem su osigurana sredstva u iznosu od 6.000.000,00 kn (slovima: šest milijuna kuna) za nastavak financijske potpore.

S tim u vezi Središnji državni ured za Hrvate izvan Republike Hrvatske nastavit će, zajedno s Ministarstvom kulture i medija pružati potporu u radu Hrvatskom narodnom kazalištu u Mostaru, te zajedno s Ministarstvom znanosti i obrazovanja Sveučilištu u Mostaru.

Imajući u vidu skrb Republike Hrvatske te značaj potpore Hrvatima u Bosni i Hercegovini kao jednakopravnom, suverenom i konstitutivnom narodu u Bosni i Hercegovini, Središnji državni ured za Hrvate izvan Republike Hrvatske predlaže donošenje odluke o davanju suglasnosti za Program potpore Sveučilištu i Hrvatskom narodnom kazalištu u Mostaru i u 2021. godini.